Nicolae Ciucă, președintele PNL, a declarat că la Primăria Capitalei va candida o persoană aleasă în funcție de sondajele făcute de PSD și PNL. Pentru maximizarea șanselor, a insistat acesta, cel mai probabil cele două partide vor susține un candidat comun.
"Fiecare dintre cele două partide a decis să avem nominalizări pentru măsurarea prin sondaj şi în momentul în care vom avea aceste rezultate, vom discuta şi nominalizarea pentru candidatul la Primăria Capitalei.
Am convenit ca, în funcţie de încrederea pe care cetăţenii o vor exprima în sondaje, să alegem varianta fie a unui partid, fie a celuilalt sau probabil, pentru a ne asigura victoria la Capitală, să avem un candidat pe care să îl susţinem ambele partide", a declarat liderul PNL, citat de Agerpres.
Nicolae Ciucă a mai afirmat că, deocamdată, nu a fost stabilit modul de desemnare a candidatului la prezidențiale: "Asta este o altă poveste la care nu i-am desluşit firul".
"Trebuie să ieşim din această fază în care toată atenţia – şi este normal să fie aşa – este îndreptată către modul în care se va desfăşura prima rundă de alegeri şi ulterior calendarul până în decembrie. În acelaşi timp trebuie să ţinem cont că avem o ţară de guvernat. La coaliţie vor fi abordate subiectele care ţin de guvernare", a mai afirmat Nicolae Ciucă.